করিম বেনজেমা

করিম মোস্তফা বেনজেমা (, , ; জন্ম: ১৯ ডিসেম্বর ১৯৮৭; করিম বেনজেমা নামে সুপরিচিত) হলেন একজন ফরাসি পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল ইত্তিহাদের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় এবং বাম পার্শ্বীয় আক্রমণভাগের খেলোয়াড় হিসেবে খেলেন। তিনি ক্রিস্তিয়ানো রোনালদোর পর রিয়াল মাদ্রিদের সর্বকালের দ্বিতীয় সর্বোচ্চ গোলদাতা।

১৯৯৫–৯৬ মৌসুমে, ফরাসি ফুটবল ক্লাব ব্রোনের যুব পর্যায়ের হয়ে খেলার মাধ্যমে বেনজেমা ফুটবল জগতে প্রবেশ করেছেন এবং পরবর্তীকালে লিওঁ যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০০৪–০৫ মৌসুমে, প্রথমে লিওঁ যুব দলের হয়ে এবং পরবর্তীতে লিওঁয়ের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৫ মৌসুম অতিবাহিত করেছেন; লিওঁয়ের হয়ে তিনি ১১২ ম্যাচে ৪৩টি গোল করেছেন। অতঃপর, তিনি প্রায় ৩৫ মিলিয়ন ইউরোর বিনিময়ে লিওঁ হতে স্পেনীয় ক্লাব রিয়াল মাদ্রিদে যোগদান করেছেন, যেখানে তিনি সকল প্রতিযোগিতায় ৬৪৮ ম্যাচে ৩৫৪ গোল করার পাশাপাশি ২৪টি শিরোপা জয়লাভ করেছেন। ২০২৩–২৪ মৌসুমে, তিনি রিয়াল মাদ্রিদ হতে সৌদি ক্লাব আল ইত্তিহাদে যোগদান করেছেন।

২০০৪ সালে, বেনজেমা ফ্রান্স অনূর্ধ্ব-১৭ দলের হয়ে ফ্রান্সের বয়সভিত্তিক পর্যায়ে অভিষেক করেছিলেন। প্রায় ৩ বছর যাবত ফ্রান্সের বয়সভিত্তিক দলের হয়ে খেলার পর, তিনি ২০০৭ সালে ফ্রান্সের হয়ে আন্তর্জাতিক পর্যায়ে অভিষেক করেছেন; ফ্রান্সের জার্সি গায়ে তিনি সর্বমোট ৯৭ ম্যাচে ৩৭টি গোল করেছেন। তিনি ফ্রান্সের হয়ে ২০১৪ ফিফা বিশ্বকাপ এবং ৩টি উয়েফা ইউরোপীয় চ্যাম্পিয়নশিপে (২০০৮, ২০১২ এবং ২০২০) অংশগ্রহণ করেছেন।

ব্যক্তিগতভাবে, বেনজেমা বেশ কিছু পুরস্কার জয়লাভ করেছেন, যার মধ্যে ২০২২ সালে উয়েফা বর্ষসেরা পুরুষ খেলোয়াড় পুরস্কার এবং ব্যালন ডি'অর জয় অন্যতম। এছাড়াও ২০১১ সালের ১০ই ডিসেম্বর তারিখে বার্সেলোনার বিরুদ্ধে ২১তম সেকেন্ডে গোল করার মাধ্যমে এল ক্লাসিকোর ইতিহাসে দ্রুততম গোলটি করেন। দলগতভাবে, ঘরোয়া ফুটবলে, বেনজেমা এপর্যন্ত ২৫টি শিরোপা জয়লাভ করেছেন, যার মধ্যে ৭টি লিওঁয়ের হয়ে এবং ১৮টি রিয়াল মাদ্রিদের হয়ে জয়লাভ করেছেন। অন্যদিকে আন্তর্জাতিক প্রতিযোগিতায়, এপর্যন্ত ১টি শিরোপা জয়লাভ করেছেন; যা হচ্ছে ২০০৪ উয়েফা ইউরোপীয় অনূর্ধ্ব-১৭ চ্যাম্পিয়নশিপ।

প্রারম্ভিক জীবন 
করিম মোস্তফা বেনজেমা ১৯৮৭ সালের ১৯শে ডিসেম্বর তারিখে ফ্রান্সের লিওঁয়ে জন্মগ্রহণ করেছেন এবং সেখানেই তার শৈশব অতিবাহিত করেছেন।

আন্তর্জাতিক ফুটবল 
বেনজেমা ফ্রান্স অনূর্ধ্ব-১৭, ফ্রান্স অনূর্ধ্ব-১৮, ফ্রান্স অনূর্ধ্ব-১৯ এবং ফ্রান্স অনূর্ধ্ব-২১ দলের হয়ে খেলার মাধ্যমে ফ্রান্সের প্রতিনিধিত্ব করেছেন। ২০০৭ সালে তিনি ফ্রান্স অনূর্ধ্ব-১৭ দলের হয়ে ২০০৭ উয়েফা ইউরোপীয় অনূর্ধ্ব-১৭ চ্যাম্পিয়নশিপের শিরোপা জয়লাভ করেছেন, উক্ত প্রতিযোগিতার ফাইনালে তার দল স্পেন অনূর্ধ্ব-১৭ দলকে ২–১ গোলের ব্যবধানে পরাজিত করে উক্ত প্রতিযোগিতার ইতিহাসে প্রথমবারের মতো শিরোপা ঘরে তুলতে সক্ষম হয়েছিল। ফ্রান্সের বয়সভিত্তিক দলের হয়ে তিনি ৩৫ ম্যাচে অংশগ্রহণ করে ২০টি গোল এবং ১টি শিরোপা জয়লাভ করেছেন।

২০০৭ সালের ২৮শে মার্চ তারিখে, মাত্র ১৯ বছর ৩ মাস ৯ দিন বয়সে, উভয় পায়ে ফুটবল খেলায় পারদর্শী বেনজেমা অস্ট্রিয়ার বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে ফ্রান্সের হয়ে অভিষেক করেছেন। উক্ত ম্যাচের ৪৬তম মিনিটে কেন্দ্রীয় আক্রমণভাগের খেলোয়াড় জিব্রিল সিসের বদলি খেলোয়াড় হিসেবে তিনি মাঠে প্রবেশ করেন; ম্যাচে তিনি ৯ নম্বর জার্সি পরিধান করে আক্রমণভাগের খেলোয়াড় হিসেবে খেলেছেন। ম্যাচটি ফ্রান্স ১–০ গোলের ব্যবধানে জয়লাভ করেছিল। জাতীয় দলের হয়ে অভিষেক ম্যাচেই তিনি ফ্রান্সের জার্সি গায়ে প্রথম গোলটি করেন; উক্ত ম্যাচের ৫৩তম মিনিটে একমাত্র এবং জয়সূচক গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেন। ফ্রান্সের হয়ে অভিষেকের বছরে বেনজেমা সর্বমোট ৮ ম্যাচে ৩টি গোল করেছেন। ২০১৫ সালের ২৬শে মার্চ তারিখে, তিনি ব্রাজিলের বিরুদ্ধে এক প্রীতি ম্যাচে ফ্রান্সের হয়ে প্রথমবারের মতো অধিনায়কের দায়িত্ব পালন করেন, ম্যাচটিতে ফ্রান্স ৩–১ গোলের ব্যবধানে পরাজিত হয়েছিল।

বেনজেমা ব্রাজিলে অনুষ্ঠিত ২০১৪ ফিফা বিশ্বকাপের জন্য দিদিয়ে দেশঁয়ের অধীনে ঘোষিত ফ্রান্স দলে স্থান পাওয়ার মাধ্যমে প্রথমবারের মতো ফিফা বিশ্বকাপে অংশগ্রহণ করার সুযোগ পান। ২০১৪ সালের ১৫ই জুন তারিখে, তিনি হন্ডুরাসের বিরুদ্ধে গ্রুপ পর্বে নিজেদের প্রথম ম্যাচে অংশগ্রহণ করার মাধ্যমে ফিফা বিশ্বকাপে অভিষেক করেছেন; অভিষেক ম্যাচেই তিনি ফিফা বিশ্বকাপে তার প্রথম গোলটি করেছেন। উক্ত বিশ্বকাপে তিনি ৫ ম্যাচে ৩টি গোল করেছেন।

২০১২ সালের ১৫ই আগস্ট তারিখে ফ্রান্সের ল্য আভ্রের স্তাদ অসেয়ানে অনুষ্ঠিত উরুগুয়ের বিরুদ্ধে ম্যাচে অংশগ্রহণ করার মাধ্যমে তিনি ফ্রান্সের জার্সি গায়ে তার ৫০তম ম্যাচ খেলেছেন, ম্যাচটি ০–০ গোলে ড্র হয়েছিল, যেখানে তিনি ৬৩ মিনিট খেলেছেন।

পরিসংখ্যান

ক্লাব

আন্তর্জাতিক

তথ্যসূত্র

বহিঃসংযোগ 

 
 
 
 
 
 
 
 
 
 
 
 

১৯৮৭-এ জন্ম
জীবিত ব্যক্তি
লিওঁয়ের ব্যক্তি
লিওঁয়ের ফুটবলার
ফরাসি মুসলিম
আলজেরীয় বংশোদ্ভূত ফরাসি ব্যক্তি
কাবিল বংশোদ্ভূত ফরাসি ব্যক্তি
ফরাসি ফুটবলার
ফুটবল ফরোয়ার্ড
ওলাঁপিক লিয়োনের খেলোয়াড়
রিয়াল মাদ্রিদ ফুটবল ক্লাবের খেলোয়াড়
ফরাসি জাতীয় চ্যাম্পিয়নশিপের খেলোয়াড়
লিগ ১-এর খেলোয়াড়
লা লিগার খেলোয়াড়
উয়েফা চ্যাম্পিয়নস লিগ বিজয়ী খেলোয়াড়
ফ্রান্সের আন্তর্জাতিক যুব ফুটবলার
ফ্রান্সের অনূর্ধ্ব-১৭ আন্তর্জাতিক ফুটবলার
ফ্রান্সের অনূর্ধ্ব-২১ আন্তর্জাতিক ফুটবলার
ফ্রান্সের আন্তর্জাতিক ফুটবলার
উয়েফা ইউরো ২০০৮ খেলোয়াড়
উয়েফা ইউরো ২০১২-এর খেলোয়াড়
২০১৪ ফিফা বিশ্বকাপের খেলোয়াড়
উয়েফা ইউরো ২০২০-এর খেলোয়াড়
ফরাসি প্রবাসী ফুটবলার
স্পেনে ফরাসি প্রবাসী ক্রীড়াবিদ
স্পেনে প্রবাসী ফুটবলার
বালোঁ দর বিজয়ী
পিচিচি ট্রফি বিজয়ী
২০২২ ফিফা বিশ্বকাপের খেলোয়াড়
আল ইত্তিহাদ ক্লাবের (জেদ্দা) খেলোয়াড়
সৌদি পেশাদার লিগের খেলোয়াড়
সৌদি আরবে প্রবাসী ফুটবলার
পুরুষ ফুটবল ফরোয়ার্ড
২১শ শতাব্দীর ফরাসি পুরুষ ক্রীড়াবিদ